b'\n_START_ARTICLE_\nPla\xc3\xa7a de la Constituci\xc3\xb3 (Vilafranca del Pened\xc3\xa8s)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una pla\xc3\xa7a lineal d\'origen g\xc3\xb2tic porticada per dos costats. Les cases s\xc3\xb3n generalment de planta baixa i tres pisos (algunes, com les dels n\xc3\xbameros 1, 3 i 35, tenen els p\xc3\xb2rtics m\xc3\xa9s alts, la qual cosa permet entres\xc3\xb2ls amb obertures exteriors). En general, per\xc3\xb2, els baixos s\xc3\xb3n redu\xc3\xafts. Els pisos carreguen sobre pilastres, que formen els porxos._NEWLINE_L\'arquitectura respon al llenguatge de l\'eclecticisme (casa n\xc2\xba 1, 1887, pl\xc3\xa0nols de Josep Inglada; casa n\xc2\xba3 i casa n\xc2\xba35), modernisme (botiga de Cal Garriga, a la planta baixa del n\xc2\xba3; casa n\xc2\xba3; casa n\xc2\xba26, 1907, pl\xc3\xa0nols de Santiago G\xc3\xbcell; cases n\xc2\xba9 i n\xc2\xba22) i noucentisme, amb constants elements d\'arquitectura popular.\n_START_SECTION_\nHist\xc3\xb2ria\n_START_PARAGRAPH_\nLa Pla\xc3\xa7a de la Constituci\xc3\xb3, anomenada popularment "les Voltes", presenta una cronologia amb constants modificacions i reformes. \xc3\x89s d\'origen g\xc3\xb2tic. El 1878 es va procedir a l\'alineaci\xc3\xb3 de les fa\xc3\xa7anes de la casa n\xc2\xba2 del carrer de la Cort i les n\xc2\xba1, 3, 5 i 7 de la Pla\xc3\xa7a de la Constituci\xc3\xb3. El projecte, datat del 30 de gener de 1878, va ser realitzat per Josep Inglada, mestre d\'obres, i consistia en la construcci\xc3\xb3 de p\xc3\xb2rtics i l\'alineaci\xc3\xb3 de les fa\xc3\xa7anes internes amb les de la resta de cases. Es conserva a l\'arxiu municipal de Vilafranca.'